b'\n_START_ARTICLE_\nZapornik (film)\n_START_SECTION_\nVsebina\n_START_PARAGRAPH_\nFilm prikazuje uspe\xc5\xa1nega hollywoodskega re\xc5\xbeiserja Dereka Plata (igra ga Julian McMahon), ki je predvsem poznan po svojih \xc5\xa1okantnih, nasilnih in obe\xc5\xa1enja\xc5\xa1kih filmih, eden od takih mu je prislu\xc5\xbeil tudi Zlato palmo na filmskem festivalu v Cannesu. Plato za\xc4\x8dne nov projekt, film imenovan Zapornik, ki bi ga posnel v opu\xc5\xa1\xc4\x8denem zaporu, ki ga za ta namen tudi obi\xc5\xa1\xc4\x8de. Pri obisku mu sprva asistira Bob (igra ga Tom Guiry). Bob in Derek tako pohajkujeta po razpadlem, preperelem in zapu\xc5\xa1\xc4\x8denem zaporu, vendar se med njima \xc5\xbee od samega za\xc4\x8detka pojavlja trenje, saj sku\xc5\xa1a Bob biti prijazen in spo\xc5\xa1tljiv do slavnega re\xc5\xbeiserja, Derek pa ga zani\xc4\x8duje in ga prakti\xc4\x8dno ignorira, saj mu je ve\xc4\x8d mar za to, kar bo posnel na svojo kamero, kot za to, kar mu ima za povedati Bob. Ravno zaradi tega Derek predlaga Bobu, da bi ga pustil samega pri raziskovanju zapora, \xc4\x8demur Bob tudi ugodi._NEWLINE_Ko Bob odide, Derek nadaljuje s sprehajanjem po zaporu. Znova si ogleda tri celice, ki mu jih je pokazal Bob, vse tri so bile o\xc5\xa1tevil\xc4\x8dene s \xc5\xa1tevilkami od 1 do 3, ni\xc5\xbeja \xc5\xa1tevilka pa je pomenila, da je zapornik bli\xc5\xbeje elektri\xc4\x8dnemu stolu, ki se je neko\xc4\x8d nahajal v sosednji sobi. Ob Derekovem obisku sicer stola ni bilo ve\xc4\x8d v zaporu. Medtem ko si Derek ogleduje preostale koti\xc4\x8dke zapora, ga napade neznanec (igra ga Elias Koteas) in ga s palico udari po glavi. Derek se zgrudi in izgubi zavest, neznani nasilne\xc5\xbe pa ga odvle\xc4\x8de v celico \xc5\xa1tevilka 3. Ko se Derek prebudi, si za\xc4\x8dne ogledovati polo\xc5\xbeaj in kri\xc4\x8dati za pomo\xc4\x8d, vendar vse, kar privle\xc4\x8de nase, je pozornost neznanega mo\xc5\xa1kega, ki nekajkrat pride mimo njegove celice, vselej pokrit s kapuco, tako da Derek ni mogel videti njegovega obraza. Derek se po\xc4\x8dasi sprijazne s svojo usodo, vse bolj pa mu v zavest prihaja podoba svoje izvoljenke Olivie (igra jo Dagmara Dominczyk). _NEWLINE_\xc4\x8cez nekaj \xc4\x8dasa neznani mo\xc5\xa1ki sname svojo kapuco in se pribli\xc5\xbea celici, z Derekovo kamero v roki. Na Derekovo prigovarjanje mu neznanec pove pravila igre, in sicer da lahko le on postavlja vpra\xc5\xa1anja, Derek lahko na njih le odgovarja, ter da mora biti Derek po\xc5\xa1ten do njega. S\xc4\x8dasoma Derek ugotovi, da neznanca zanima zgolj njegovo zgodnje delo, zato mu tudi za\xc4\x8dne praviti o svojem zgodnjem delu, torej svojih prvih filmskih poskusih \xc5\xa1e iz gimnazijskih \xc4\x8dasov. Ker s temi odgovori neznanec ni zadovoljen, mu v skodelico vode ali v mrtvo \xc5\xbeival (ki naj bi jo predtem ujel v zaporu in jo je nato Dereku serviral kot hrano-malico) podtakne drogo, ki Dereka omami. Ko se zbudi, s pomo\xc4\x8djo ro\xc4\x8dne ure ugotovi, da se je zna\xc5\xa1el \xc5\xbee v celici \xc5\xa1tevilka 2, torej da je vse bli\xc5\xbeje elektri\xc4\x8dnemu stolu._NEWLINE_Neznanec ga za\xc4\x8dne znova vpra\xc5\xa1evati po zgodnjem delu in Derek mu s\xc4\x8dasoma za\xc4\x8dne pripovedovati o svojem otro\xc5\xa1tvu, ki ga je pre\xc5\xbeivel sam z materjo, ki jo je imel nadvse rad. Med drugim pove tudi, da mu je mati podarila kamero, ki jo je skrbno uporabljal, in da je za\xc4\x8del matero na skrivaj snemati, potem ko ni ve\xc4\x8d \xc5\xbeelela zanj nastopati kot igralka. Derek postopoma ugotovi, kako se lahko izvije iz situacije, zato se naredi omamljenega (saj je znova popil skodelico vode in mrtvo \xc5\xbeival, le da ju je tokrat na skrivaj izbruhal ven, \xc4\x8desar neznanec ni videl). Ko neznanec vstopi, da bi Dereka odvlekel v celico \xc5\xa1tevilka 1, se med njima odvije boj, ki ga dobi Derek, saj neznanca udari po glavi z jekleno palico in zbe\xc5\xbei ven. Medtem ko i\xc5\xa1\xc4\x8de pot iz zapora, pa ga dohiti neznanec, ki na glavi za\xc4\x8duda sploh nima nobene rane. Neznanec Dereka udari s palico, kar je dovolj, da Derek vnovi\xc4\x8d izgubi zavest, neznanec pa ga odvle\xc4\x8de v celico \xc5\xa1tevilka 1. Tam se odvije nov psiholo\xc5\xa1ki boj med obema akterjema, vendar neznanec  iz Dereka ne izvle\xc4\x8de ni\xc4\x8desar (Derek \xc5\xa1e vedno vztraja, da je mati storila samomor), zato ga znova omami in odvle\xc4\x8de v sobo za usmrtitev. _NEWLINE_Na elektri\xc4\x8dnem stolu Derek \xc5\xbee povsem znori in naposled ugotovi, kaj neznanec od njega sploh ho\xc4\x8de - priznanje, da je mati umrla, ko jo je mladi Derek na skrivaj snemal, pa je ona to opazila in ponesre\xc4\x8di v razburjenju prevrnila radio, ki ji je padel v kad (ona se je namre\xc4\x8d kopala). Derek se po priznanju, ki ga pusti nadvse vro\xc4\x8di\xc4\x8dnega, zopet znajde v celici, v kateri naj bi ga neznanec onesvestil, k njemu pa pride Bob. Slednji se je vrnil, da bi od njega zahteval scenarij bodo\xc4\x8dega filma. Derek ga poni\xc5\xbeno prosi, da mu da nekaj \xc4\x8dasa, da pride k sebi, Bob pa je za\xc4\x8duden, saj se je Derek nenadoma za\xc4\x8del do njega obna\xc5\xa1ati povsem vljudno. Gledalcu tako ostane le domneva, da neznanec ni nikoli obstajal in da je bil plod Derekove domi\xc5\xa1ljije, saj se film tu zaklju\xc4\x8di.'